Solskjærs sønn er med i troppen mot Manchester United: – Gir kampen en ekstra dimensjon

Noah Solskjær kan få A-lagsdebuten for Kristiansund mot pappa Ole Gunnars Manchester United.

19 år gamle Noah Solskjær kan få debuten mot Man Utd. Kristiansund BK

29. juli 2019 13:01 Sist oppdatert 29. juli 2019

Han har et av Norges mest kjente etternavn og er sønn av manageren til Manchester United.

Nå får 19-åringen fort sjansen på A-laget for første gang. På Ullevaal stadion. Mot Manchester United og pappa Ole Gunnar.

Tirsdag spiller Kristiansund BK treningskamp mot Premier League-stjernene og klubben bekrefter til oss at unge Solskjær er med i kamptroppen.

Senere bekreftet klubben hele troppen på sine nettsider.

Her er Noah bare tre år gammel, da han var med pappa på landslagstrening i 2003. Tor Richardsen

Noah Solskjær, født 8. juni 2000, har spilt i ungdomsrekkene til Kristiansund siden han kom fra pappas moderklubb Clausenengen i 2017.

– Absolutt ikke gjort seg bort

Han kom til verden rett før EM i 2000, litt over ett år etter at Ole Gunnar Solskjær avgjorde Champions League-finalen mot Bayern München på Camp Nou.

«Lille-Solskjær» har ett mål på 13 kamper for andrelaget til KBK i 3. divisjon. I motsetning til spisslegenden spiller Noah på midtbanen til nordmøringene.

– Det er artig, selv om jeg ikke vet hvordan han vil bli prioritert. Det gir jo kampen en ekstra dimensjon, sier daglig leder i KBK, Kjetil Thorsen.

I det siste har han også fått trene med A-laget.

– Det er veldig gøy, han har absolutt ikke gjort seg bort, sier KBK-vingen Torgil Gjertsen om Solskjær junior.

FÅTT MED DEG DENNE? En samtale rundt frokostbordet fikk Manchester United til Oslo

– 5000 nordmøringer

Kristiansunds kamp mot Manchester United er så godt som utsolgt og landslagsarenaen vil bli kledd i stekende sol tirsdag kveld.

– Det blir den beste motstanderen vi noensinne kommer til å møte. Det er vi klar på. Det blir en stor opplevelse for klubben og hele regionen. Vi vet det blir 5000 nordmøringer på stadion i morgen, så det blir en stor opplevelse, sier Thorsen.

Manchester United gikk mandag formiddag ut med sin tropp:

David de Gea, Lee Grant, Joel Pereira, Sergio Romero, Diogo Dalot, Phil Jones, Victor Lindelöf, Marcos Rojo, Luke Shaw, Chris Smalling, Axel Tuanzebe, Aaron Wan-Bissaka, Ashley Young; Fred, Angel Gomes, Daniel James, Jesse Lingard, Juan Mata, Nemanja Matic, Scott McTominay, Andreas Pereira, Paul Pogba; Tahith Chong, Mason Greenwood, Anthony Martial, Marcus Rashford.

Dette er Kristiansunds tropp:

Sean McDermott, Serigne Mbaye, Andreas Vaikla, Dan Peter Ulvestad, Christoffer Aasbak, Aliou Coly, Christophe Psyché, Erlend Sivertsen, Bent Sørmo, Andreas Hopmark, Henrik Gjesdal, Max Williamsen, Amidou Diop, Jesper Isaksen, Pål Erik Ulvestad, Noah Solskjær, Meinhard Olsen, Torgil Gjertsen, Liridon Kalludra, Sondre Sørli, Haris Cirak, Bendik Bye, Thomas Amang, Mouhamed Diatta, Kristoffer Hoven, Flamur Kastrati.